België, Nederland verwag ook betogings‘n Drom brand waar skoliere in Parys betoog (7 Desember 2018) (Foto: AP Photo/Thibault Camus) Die Franse Geelbaadjie-beweging is besig om grense oor te steek en betogings word ook vir België en Nederland beplan. Nie een van die twee lande het ŉ brandstofprysverhoging voorgestel nie, die katalisator wat aanleiding gegee het tot gewelddadige betogings in Frankryk die afgelope paar weke. Honderde polisiebeamptes is Saterdag in Brussel ontplooi waar Geelbaadjie-betogers verlede week met polisiebeamptes gebots en twee polisievoertuie aan die brand gesteek het. Meer as 70 persone was in aanhouding. Ilse van de Keere, woordvoerder van die polisie in België, het aan die Belga-nuusagentskap gesê die polisie monitor sosialemedianetwerke vir inligting oor betogings, omdat die Geelbaadjies “weier om in gesprek te tree met die polisie of die stad” om hul aktiwiteite te organiseer. Sommige betogings het buite Europese Unie-instansies plaasgevind, wat op Saterdae gesluit is. Maroela Media het vroeër berig die Eiffeltoring, die Louvre-museum en verskeie winkels in Parys het as ŉ voorsorgmaatreël hul deure Saterdag gesluit. Polisiebeamptes moes Saterdag in Parys van traangas gebruik maak om betogers onder beheer te bring. Buiten die verhoging in brandstofpryse betoog die groep ook teen lone, hoër lewenskoste en ander griewe. Pres. Emmanuel Macron het reeds die styging in brandstofpryse laat vaar, maar dit het nie die ontstoke betogers tot bedaring gebring nie. Die geel baadjies wat die betogers dra is ŉ verwysing na die neonkleurige veiligheidsbaadjies wat Franse motoriste in hul voertuie hou. Ná twee naweke van geweld in Parys waar dit gelyk het of die polisie magteloos is om die hoofstad te beskerm, is 8 000 onlustebeheer-polisiebeamptes Saterdag in Parys ontplooi. Die polisie het persone en sakke elke paar honderd meter in die middestad deursoek en gasmaskers en veiligheidsbrille van verslaggewers van die Associated Press gekonfiskeer. Ongeveer 89 000 polisiebeamptes is landswyd in Frankryk ontplooi. Saterdag teen 12:00 was meer as 500 persone reeds in aanhouding in Parys, aldus ŉ polisiewoordvoerder. Geen beserings is aangemeld nie.